**Costello** (s. 17. kesäkuuta 2009) on suomenhevonen, joka voitti vuoden 2018 ravikuninkuuden. Ori saavutti kuninkuuden Rovaniemellä järjestetyissä Kuninkuusraveissa. Costellon omistavat orimattilalaiset Hanna ja Tommi Herttua, joille hevosen osti heidän isänsä Ville Herttua, joka valmentaa hevosta.

Costello on eniten palkintorahoja kalenterivuoden aikana tienannut suomenhevosravuri. Vuonna 2018 hevosen kokonaisvoittosumma on 277 500 euroa. Kuninkuusraveihin 2018 saakka eniten vuodessa tienannut suomenhevonen oli Viesker, jonka ennätys vuodelta 1998 on 214 991 euroa.

Ura
---

Costello aloitti raviradalla marraskuussa 2012 opetus- ja koelähdöillä.

Kesällä 2018 Costello voitti kotimaassa käydyistä kylmäveristen ja suomenhevosten kilpailuista suurimmat. Juhannuksena Costelloa juhlittiin Nordic King -voittajana kolmatta kertaa Härmän Powerparkin raviradalla juostussa kilpailussa. Vuodelle 2018 kilpailu muutettiin yhdessä lähdössä juostavaksi aiemman karsintakilpailun sijaan, voittaja palkittiin 50 000 eurolla. Costellon tulos 19,3a 1600 metrin matkalla kirjattiin Powerparkin radan uudeksi kylmäveristen ennätykseksi.

Heinäkuun alussa juostussa suomenhevosten Suur-Hollola-ajossa Costello jatkoi voittokulkuaan ajalla 21,6, kun sen juoksumatkana tasoitusajossa oli 2180 metriä. Costello kuittasi Lahden Jokimaalla voitosta 37 500 euroa.

Suurkilpailuvoittojen ja koko alkuvuoden menestyksen ansiosta Costello oli ennakkoon suurin suosikki Rovaniemen Kuninkuusraveissa, jotka kilpailtiin Mäntyvaaran raviradalla heinäkuun lopussa. Haastajina pidettiin vain Välähdystä ja hallitsevaa ravikuningasta Köppistä. Lauantaina juostun 2100 metrin osakilpailun Costello voitti ennen Välähdystä ja Camria. Sunnuntain kahdesta osalähdöstä ensimmäisenä juostussa 1600 metrin lähdössä Costello haparoi askelissaan loppusuoralla ja tuli kolmantena maaliin. Videotarkistuksen jälkeen Costellon suoritus hyväksyttiin, sillä tuomariston mukaan hevonen ei ottanut laukka-askelia. Hylkäys olisi tarkoittanut myös kokonaiskilpailusta hylkäämistä. Viimeisenä ja ratkaisevana lähtönä juostulle 3100 metrille Costello lähti kokonaiskilpailun johdossa 0,8 sekunnin erolla ennen Välähdystä. Johto säilyi lähdön jälkeenkin, sillä osalähdön voittoon ravannut Köppinen joka ei pystynyt tekemään eroa toisena tulleeseen Costelloon kokonaiskilpailun kannalta riittävästi.

Costelloa ohjasti Risto Tupamäki. Ville Herttua valitsi hänet Costellon ohjastajaksi syksyllä 2014. Sitä ennen hevosta oli ohjastanut Herttuan lisäksi Seppo Sarkola. Syksyn 2014 jälkeenkin Herttua jatkoi ohjastamista Tupamäen kanssa välillä vuoroa vaihtaen marraskuuhun 2016. Sen jälkeen Herttua on ohjastanut Costelloa kilpailulähdössä kahdesti, kun Tupamäki oli loukkaantuneena marras-joulukuussa 2017.

Lähteet
-------

1. ↑  Costello on uusi ravikuningas  29.7.2018. Yle. Viitattu 28.9.2018.
2. 1 2  Isä sekosi lapsistaan ja osti näille hevosen – hurjille ansioille ei näy loppua  9.3.2017. Ilta-Sanomat. Viitattu 28.9.2018.
3. 1 2 3  Ravikilpailuhistoria, Costello, (246001S00091817) - HEPPA-JÄRJESTELMÄ - Hippos *heppa.hippos.fi*. Viitattu 28.9.2018.
4. ↑  Ravikilpailuhistoria, Viesker, (1228-89) - HEPPA-JÄRJESTELMÄ - Hippos *heppa.hippos.fi*. Viitattu 29.9.2018.
5. ↑  Costello on Nordic King! *ravimaailma.fi*. Viitattu 29.9.2018. (englanniksi)
6. ↑  Kylmäverihevosten Suur-Hollola-ajo oli Costellon näytös - Hevosurheilu.fi *Hevosurheilu.fi*.  1.7.2018. Viitattu 29.9.2018.
7. ↑  Akaasia, Huimariina vai Saaga S – vai sittenkin joku muu? Katso tästä kuninkuusravien kertoimia ja osallistujien esittelyt *Lapin Kansa*.  27.7.2018. Viitattu 29.9.2018.
8. ↑  Kaakon Viestintä Oy: Camri avausmatkalla neljäs Rovaniemen kuninkuusraveissa - Itä-Savo *ita-savo.fi*. Viitattu 29.9.2018.
9. ↑  Akaasia ja Costello seppelöitiin ravikuninkaallisiksi Rovaniemellä - Kainuun Sanomat *Kainuun Sanomat*.  29.7.2018.  Arkistoitu 4.9.2018. Viitattu 29.9.2018.
10. ↑  Costellon kuninkuustiellä oli hetken hankalaa – vasta videotarkistus päästi piinasta *Lapin Kansa*.  29.7.2018. Viitattu 29.9.2018.
11. ↑  Costellosta ravikuningas – Köppinen voitti päätösmatkan – Ravinetti *www.ravinetti.fi*. Viitattu 29.9.2018.
12. ↑  Costello aloittaa talvikauden Ville Herttuan ajamana – Ravinetti *www.ravinetti.fi*. Viitattu 28.9.2018.